Trankera

**Trankera** ta un fila di cadushi contiguo planta pa hende. E ta sirbi como frontera di propiedad y traha di un of varios tipo di cadushi. Trankera tin ambos un balor importante ecologico y pa cu herencia cultural-historico di Aruba, Corsou y Boneiro. 

## Historia
Despues di e establecimento di e colonistanan, cunucunan a wordo estableci na varios luga. Terenonan di cunucu y cas a conoce diferente forma pa cera nan. Tabatin entre otro transhi (cura di piedra) y trankera pa tene tanto personanan indesea como bestia for di propiedad.

Prome cu e introduccion di trafico motorisa, transporte tabata wordo haci principalmente na pia of cu burico. E camindanan no tabata asfalta, smal y hopi bes tabata rondona na cada banda cu trankera. E trankeranan aki no tabata solamente provee delimitacion, pero tambe proteccion contra solo y biento.

## Caracteristicanan

### Variacion y composicion
Trankeranan ta diferencia den hanchura, haltura, composicion di especie y densidad. Na Aruba den region di Noord, durante un inventarisacion di 2005, a determina seis diferente especie den 144 trankera. Tres di especienan aki a wordo haya na nivel di yerba, y e resto na nivel di palo di mata. E siguiente especienan ta aparece den trankera:

E structura ta forma principalmente pa *Stenocereus griseus* y *Cereus repandus*, debi na nan forma stret y robusto. Tur e diferente especienan no a wordo observa den un trankera. Un minimo di uno pa maximo di cuater diferente cadushi tabata presente den cada instancia, cu un promedio di 1.9 diferente especie. E especie *E. lactae* y *A. vivipara* ta raramente presente, nan ta solamente den nuebe y shete trankera, respectivamente.

### Propiedadnan fisico y estado di mantencion
E data di inventario a mustra cu tin un gran diferencia den haltura di trankera. E haltura promedio ta den e clase di 3 pa 4.5 meter. Mayoria di e trankeranan no ta completamente impenetrabel, solamente un kwart (27%) di e trankeranan a haya un evaluacion di impenetrabel. Mas o menos e mesun cantidad (28%) a haya un evaluacion di penetrabel cu habrinan di un diameter rond di 2 meter. Esaki ta debi na otro especie di pal’i matanan hoben denter di e trankera cu ta soru pa un habri. Solamente, un kwart di e trankeranan aki ta evalua como den bon estado. E trankeranan evalua como clase medio y mal manteni ta lucha den un estado di sushedad. Mas o menos un di seis parti (17%) di e trankeranan ta wordo stroba door di utilidadnan cu ta colga meymey di e topnan. E snoeimento di e trankera for di e liñanan di utilidad ta causa daño extenso na e cadushinan. Cadushi ta sufri bou di snoeimento drastico y ta recupera pocopoco.

## Distribucion
### Aruba
Na Aruba, mayoria di e trankeranan ta aparece den e parti paden di isla, particularmente riba suelo di piedra di batholiet. Un ehempel di un sitio riba batholiet tabata *Ayo Rock Formation* na 1960 cu tabata completamente encera pa un trankera. Canto di costa, y specialmente pabou y paseit di e isla, cadushi ta raramente of solamente aparece den cantidad limita. Pa e motibo cu e suelo na costa ta consisti principalmente de piedra di calki, un tipo di tera cu ta menos adecua pa crecemento di cadushi. 

## Tecnicanan tradicional
E forma di cera cunucu of tereno di cas cu cadushi ta conoci como *cose trankera*. Antes, na Boneiro, prome cu e waya conoci como *kabrietengaas* a yega, tabata pone cadushi meymey di palo di cuco (Cuco di Indjan) cu tabata poni horizontalmente. Tambe sa uza dos kabel cu tabata span meymey di stacanan, den esakinan tabata hinca cadushi. Despues cu a introduci *kabrietengaas* a cuminsa crusa of cose cadushi meymey di e waya. 

Un herment indispensabel den cosemento di trankera ta *[[Chi ku cha|chi cu cha]]*, un horket y un hak di palo, cu ta uza pa coy’e cadushi. *Chi* ta e horket y *cha* ta e hak.

## Ecologia
Trankera ta contene un variedad considerabel di fauna, manera *arthropoda*, insecto, reptiel, parha, y mamifero. E diversidad di insecto ta particularmente grandi y ta inclui fruminga, bichi, lisimbein, haraña, y varios especie di barbulet. E grupo aki ta atrae reptiel y parha. Entre e reptielnan, principalmente lagadishi y yuana, ta uza e trankera como un refugio. E siguiente especienan di parha a wordo registra den e trankeranan: kinikini, warakoa, buladeifi, totolika, prikichi, blenchi, pimpiri, chuchubi, barica geel, y trupial. Pa loke ta trata mamifero, por observa cabrito, burico, y conenchi.